ஸ்ரீ ஆச்சார்ய தேவோ பவ. நவீன உளவியலின் தந்தை சிக்மண்ட் ஃப்ராய்டு ஒரு மனிதனின் ஏழு வயதிற்குள் அவனது சுபாவங்கள் வடிவம் பெற்றுவிடுகின்றன என்று குறிப்பிட்டிருக்கிறார். சுபாவங்களை அமைத்து வைப்பதில் சூழல்கள் முக்கியக் காரணிகளாக இருக்கும் அதே சமயம் அந்த சூழல்களால் மட்டுமே ஒருவன் தனது முகங்களுக்கேற்ற முகமூடியைத் தேர்ந்தெடுத்துக்கொள்கிறானா..? இல்லை. அவனது உள்ளே உள்ள ஏதோ ஒன்று வெளிப்புறம் நிகழும் சம்பவங்களுக்கேற்ற பிரதிபலிப்புக்களை வெளிப்படுத்துகிறது. அதன்மீது மற்றவர்களின் சமூக அளவீடுகள் முரண்படும்போது அவர்கள் குற்றவாளிகள் ஆகிறார்கள். அதன் காரணமாக அவர்களது உள்ளத்தின் ஆழத்தில் உள்ள சுய மதிப்பீடுகளின் மீது சமூகம் சொல்லும் குற்றச்சாட்டுகளால் மேலும் கடினமானவர்களாகவே அவர்கள் மாறுகிறார்கள். ஸ்வாமி விவேகானந்தர் சொல்வார் : " சமூகத்தால் குற்றம் சாட்டப்பட்டவர்களையும், யார் பேச்சையுமே கேட்காத போக்கிரிகளையும் எனக்குத் தாருங்கள். அவர்களை நான் பயன்படுத்திக் கொள்கிறேன். மனதில் நினைத்தது எதுவானாலும் அதைச் செய்து முடிக்கும் திறன் அவர்களிடம் நிறைய இருப்பதை நான் பலமுறைகள் பார்த்திருக்கிறேன் ." அதுபோல SURVIVAL OF THE FITTEST என்ற தகுதியை மனித சமூகம் பரிணாம வளர்ச்சியில் பெற்றதன் காரணம், அதன் பலவித நெருக்கடிகள் மிகுந்த அனுபவங்களால்தான். அதன் தன்மைகளின் மிச்ச மீதிகள் நமது சமூகத்தில் இன்னும் இல்லாமலிருக்குமா என்ன..? நெருக்கடிகளே வாழ்க்கைக்கான நுட்பமான வழிகளைத் தேட வைக்கிறது. அது ஒருவனை வாழ்க்கைக்கான ஓட்டப் பந்தயத்தில் வெற்றுக்கால்களுடன் ஓடவைத்தாலும்கூட , பாதுகாப்புக் காலணி அணிந்து ஓடுபவனையும் தாண்டி வெற்றி பெற வைக்கிறது. வாழ்வியலை அதன் போக்கில் உற்று நோக்குபவர்கள் வெற்றியாளர்களின் பின்னுள்ள இந்த வெளிவராத வரலாறைத் தெளிவாகக் காண்பார்கள். சரிதானே மஹராஜ்..? ச.ஜானகிராமன்,.. சென்னையிலிருந்து...